ठगों ने स्काइप कॉल पर नारकॉटिक्स और मनी लॉन्ड्रिग का डर दिखाया, FD तक तुड़वा ली
Delhi: Woman doctor duped of Rs 4.5 crore via Skype calls, case registeredदिल्ली की डॉक्टर से 4.47 करोड़ रुपए की ठगी स्काइप कॉल कर डराया, FD तक तुड़वा ली, पुलिस कर रही जांच
दिल्ली में एक 34 साल की महिला डॉक्टर से स्काइप कॉल के जरिए 4 करोड़ 47 लाख रुपए की ठगी का मामला सामने आया है। फ्रॉड ने ठगी का ऐसा जाल बुना की डॉक्टर ने अपनी FD तक तुड़वा दी। डॉक्टर पूनम राजपूत ने मामले की शिकायत पुलिस से की है। पूनम ने अपनी शिकायत में पुलिस से क्या कहा, सिलसिलेवार पढ़ें...
अनजान कॉल आया और ड्रग्स के बारे में बताया
डॉक्टर पूनम ने पुलिस को बताया- 5 मई की सुबह 10:39 बजे मेरे मोबाइल पर एक अनजान नंबर से फोन आया। कॉलर ने खुद को फेड एक्स (कोरियर कंपनी) का कर्मचारी बताया। उसने कहा- मेरा पार्सल सीज हो गया है और मैं डीटेल्‍स के लिए 1 दबाऊं। मुझे बताया गया कि पैकेट के भीतर पासपोर्ट, बैंकिंग डॉक्यूमेंट्स, दो जोड़ी जूते, 140 ग्राम MDMA ड्रग्स और कपड़े हैं।
कहा- पार्सल ताइवान भेजा जा रहा था
कॉलर्स ने दावा किया कि पार्सल को मुंबई से ताइवान जाना था। इसे 21 अप्रैल 2023 को बुक किया गया था। ICICI क्रेडिट कार्ड से 25 हजार 25 रुपए प्‍लस GST का पेमेंट हुआ था। जब डॉक्टर ने कहा कि उसे किसी कूरियर के बारे में नहीं पता।
अंधेरी थाने से महिला इंस्पेक्टर ने बात की
इसके बाद कॉलर ने उसे अंधेरी पुलिस थाने में शिकायत दर्ज कराने को कहा। फिर कॉल किसी इंस्‍पेक्‍टर स्मिता पाटिल को ट्रांसफर कर दी गई। इंस्‍पेक्‍टर पाटिल ने सलाह दी कि ऑनलाइन शिकायत दर्ज करा दें और स्‍काइप ऐप डाउनलोड करें।
साइबर क्राइम के नाम से स्काइप कॉल आया
पीड़िता ने कहा- मुझे मुंबई अंधेरी ईस्ट साइबर क्राइम नाम की प्रोफाइल से स्काइप कॉल आया। महिला इंस्पेक्टर स्मिता पाटिल मुझसे नई स्‍काइप ID पर जुड़ी। फिर मुझसे इसी ID पर बयान दर्ज कराने को कहा गया। मुझे होल्ड पर डाल उसने किसी और से बात की और कन्फर्म करने की कोशिश कि मेरे आधार ID का गलत इस्तेमाल तो नहीं हुआ है।
मनी लॉन्ड्रिंग का डर दिखाया गया
डॉक्टर ने सुना कि वो कॉल पर कह रहा है कि उनकी ID का इस्‍तेमाल मुंबई में 23 बैंक खाते खोलने में हुआ है। मनी लॉन्ड्रिंग का शक है। फिर इंस्‍पेक्‍टर बनी महिला ने कहा कि डॉक्टर के खिलाफ कई अपराधों की जांच होगी और उसे गिरफ्तार करना पड़ेगा।​
कॉलर्स ने डर दिखाकर FD भी तुड़वा दी
डॉक्टर से कहा कि सभी बैंक अकाउंट में कितना बैलेंस है, इसका स्क्रीनशॉट दे। एक-एक रुपए की जानकारी बताएं। कॉलर्स ने जो कहा वो घबराई डॉक्टर ने कर दिया। कॉल पर मौजूद ठगों ने सलाह दी कि जब्ती और वेरिफिकेशन के लिए FD तुड़वा दें। डॉक्‍टर ने 1.15 करोड़ की FD तुड़वाई और फिर बाकी के लिए गोपीनाथ बाजार स्थित ब्रांच जाने को कहा गया।
नारकोटिक्स और RBI अफसर से भी बात कराई
पीड़िता से कहा गया था कि किसी को इंवॉल्व न करे, अपने पति को भी नहीं क्योंकि फिर उन्हें भी अपराध में सहयोगी माना जाएगा। डॉक्टर से RTGS फॉर्म भरने को कहा गया। एक नई स्काइप ID से कॉन्‍ट्रैक्‍ट को कहा गया जिसका नाम महाराष्‍ट्र नारकोटिक्स डिव‍िजन था। खुद को रिजर्व बैंक ऑफ इंडिया का अधिकारी बताने वाला एक अधिकारी भी जुड़ा।​
महिला के अकाउंट के पैसे को अपराध का बताया
डॉक्टर से कहा गया कि उसके खाते में जमा पैसा अपराध का है और उसे RBI के खाते में ट्रांसफर कर दें। वेरिफिकेशन के बाद रकम वापस कर दी जाएगी। मुंबई पुलिस के लेटरहेड पर एक शिकायत डॉक्टर को भेजी गई। साथ में RBI की एक चिट्ठी भी आई। महिला को फिर कहा गया कि 1 करोड़ रुपए का ट्रांजेक्शन कर स्क्रीनशॉट शेयर करें।
RBI की क्लियरेंस रिपोर्ट का इंतजार करने को कहा गया
उसके बाद 90 लाख रुपए का एक ट्रांसफर और हुआ। महिला डॉक्टर को उसके पति के साइन लेने पर मजबूर किया गया। फिर जॉइंट FD तुड़वा कर वह रकम भी ट्रांसफर करा ली। जब कुल 4.73 करोड़ रुपए ट्रांसफर हो गए तो महिला से कहा गया कि वह RBI की क्लियरेंस रिपोर्ट का इंतजार करे।
बातचीत डिलीट करने को कहा
ठगों ने डॉक्टर से यह भी कहा कि वे उसका नया आधार ID बनाएंगे क्योंकि पिछला वाला ब्लॉक कर दिया गया है। उसे स्काइप पर हुई सारी बातचीत डिलीट करने को कहा गया। डॉक्टर को यकीन था कि उसका पैसा ड्रग्‍स से नहीं आया मगर उसने इंतजार किया। 9 मई तक किसी का जवाब नहीं आया।
आखिर में महिला को दो क्लियरेंस सर्टिफिकेट भेजे गए थे। इनमें लिखा था कि उसके खाते ठीक हैं और उनसे कोई अवैध लेन-देन नहीं पकड़ा गया। पुलिस अभी स्काइप कॉल का पता नहीं लगा सकी है। महिला की शिकायत पर केस दर्ज कर लिया गया है।
साइबर ठगी की ये खबर भी पढ़ें...
एक लाख 81 हजार रुपए की ऑनलाइन ठगी:अकाउंट से विड्रोल हुई रकम, साइबर थाना पुलिस जांच में जुटी
अजमेर में 1 लाख 81 हजार रुपए की ऑनलाइन ठगी का मामला सामने आया है। पीड़ित के अकांउट से यह राशि ठगों ने बैंक डिटेल व ओटीपी पूछकर विड्रोल कर ली। साइबर थाना पुलिस ने मामला दर्ज कर जांच शुरू कर दी है। पढ़ें पूरी खबर...
3 माह में 282 लोगों से 2.5 करोड़ की साइबर ठगी, 4 ही ट्रेस
पानीपत जिले में औसतन हर रोज 3 लोगों से पैसे ठग रहे हैं। जनवरी में 110 लोगों से 90 लाख, फरवरी में 87 लोगों से 80 लाख और मार्च में 85 लोगों से 75 लाख रुपए ठग चुके हैं। यानि 3 महीनों में 282 लोगों के खातों से ठग 2.45 करोड़ रुपए निकाल चुके हैं। वहीं, पुलिस सिर्फ 4 मामलों को सुलझा पाई है। इतना ही नहीं जिले में जुलाई 2022 में साइबर क्राइम थाना शुरू हुआ था।​​​​​​​ पढ़ें पूरी खबर...